
 I. INTRODUCERE

 Crearea unei pieţe interne unice în cadrul Uniunii Europene presupune asigurarea condiţiilor necesare pentru exercitarea unei concurenţe libere, nestingherite în întreg spaţiul comunitar. Concurenţa nu reprezintă un scop în sine, ci un instrument de realizare a obiectivelor comunitare generale. 

În acest sens, art. 3 lit. g din Tratatul instituind Comunitatea Economică Europeană menţionează că, pentru realizarea scopurilor şi obiectivelor comunitare, acţiunea Comunităţii presupune printre altele, un sistem care să asigure o concurenţă nedistorsionată pe piaţa internă. Noţiunea de concurenţă nu beneficiază de o încadrare legală prin dispoziţiile tratatelor comunitare, deşi acestea conţin numeroase reglementări referitoare la concurenţă. 

Dacă în Tratatul de la Roma din 1957 concurenţa reprezintă un instrument de realizare a obiectivelor comunitare (art. 3 litera g), în Tratatul de instituire a Comunităţii Europene a Energiei Atomice (CEEA ) ea constituie un obiectiv comunitar fundamental (art. 2 par.2).

Tratatul Uniunii Europene include concurenţa în rândul principiilor comunitare, stabilind că statele membre ale Comunităţii trebuie să adopte o politică economică “în concordanţă cu principiile economiei de piaţă deschisă, bazată pe concurenţa loială”. Se precizează de asemenea faptul că scopul politicii comunitare în domeniul concurenţei este acela de a apăra şi promova o concurenţă reală la nivel comunitar. 

Normele juridice comunitare privind concurenţa se aplică atât statelor membre, cât şi statelor care fac parte din spaţiul economic european şi statelor candidate la aderare, dacă acordurile de aderare conţin dispoziţii în acest sens.

Regulile comunitare în domeniul concurenţei se referă la următoarele aspecte:

· interdicţia acordurilor restrictive şi a practicilor anticoncurenţiale;

· interdicţia privind abuzul de poziţie dominantă;

· controlul fuziunilor ( concentrărilor) de întreprinderi;

· controlul ajutoarelor de stat;

· aplicarea regulilor concurenţei în sectorul public.

Cunoaşterea regimului juridic al concurenţei în dreptul comunitar se dovedeşte extrem de necesară pentru ca întreprinderile, ca principali factori în relaţiile comerciale ce se desfăşoară în cadrul pieţei comune, să-şi adapteze comportamentele lor la exigenţele acesteia din urmă privind accesul liber, nerestricţionat sau neângrădit prin actele sau practicile ilicite ale concurenţilor lor sau chiar ale statelor membre. 

Obiectivele politicii europene în domeniul concurenţei pot fi succint grupate în trei categorii:

1. politica europeană în domeniul concurenţei trebuie să garanteze unitatea pieţei interne şi să evite realizarea de înţelegeri între firme de natură să afecteze comerţul intracomunitar şi manifestarea liberă a concurenţei (înţelegerile şi practicile concertate);

2. politica în domeniul concurenţei caută să împiedice situaţiile în care una sau mai multe întreprinderi încearcă să exploateze într-o manieră abuzivă puterea lor economică în raport cu alte firme mai puţin puternice (abuz de poziţie dominantă);

3. politica în domeniul concurenţei trebuie să împiedice acele intervenţii ale guvernelor statelor membre care pot falsifica regulile jocului liber al pieţei prin discriminări în favoarea întreprinderilor de stat sau prin acordarea de ajutoare către anumite firme din sectorul privat (ajutoarele de stat).

Reglementările comunitare în domeniul concurenţei interzic numai acele comportamente care pot influenţa negativ relaţiile comerciale dintre statele membre, fără a avea în vedere şi situaţiile în care efectele negative sunt vizibile la nivelul unui singur stat membru (asemenea situaţii sunt de competenţa autorităţilor naţionale în domeniu). 

 

 

 

 

 

 

 

 

II. Principalele reglementări EUROPENE în domeniul concurenţei

· Tratatul Uniunii Europene: 

· art. 81, 82, reguli aplicabile întreprinderilor (art. 81 - privind practicile restrictive şi art. 82 - privind poziţia dominantă pe piaţă);

· art. 86, privind întreprinderile publice;

· art. 87-89, privind ajutorul de stat.

· Regulamentul Consiliului Comunităţilor Europene 4046/1989, privind controlul fuziunilor, amendat prin Regulamentul 1310/1997;

· Regulamentul Consiliului 1/2003 din 16 decembrie 2002 cu privire la aplicarea regulilor de concurenţă prevăzute de art. 81 – 82 din Tratatul Comunităţii Europene.

· Regulamentul Consiliului 773/2004 din 7 aprilie 2004 privind regulile de procedură ale Comisiei potrivit articolelor 81 şi 82 din Tratatul Comunităţii Europene.

Instituţia responsabilă la nivel comunitar de modul în care este implementată politica în domeniul concurenţei este Comisia Europeană. Comisia poate fi sesizată într-o problemă privind concurenţa fie prin notificare, fie ca urmare a unei plângeri înaintate de o întreprindere sau un stat, fie poate acţiona din proprie iniţiativă pentru a investiga anumite situaţii specifice sau chiar un întreg sector economic. Comisia poate penaliza orice încălcări ale regulilor privind concurenţa, penalizările putând ajunge până la 10% din veniturile părţii incriminate.

 

Ultimul arbitru în acest domeniu şi cel care poate decide dacă acţiunea Comisiei a fost dată în limitele puterilor stabilite în mod legal este Curtea Europeană de Justiţie (CEJ). 

Rolul Parlamentului European se reduce la a evalua acţiunile Comisiei, printr-un raport anual, şi, de asemenea, de a face observaţii privind evoluţiile importante din acest domeniu.

În afara Comisiei, în cadrul politicii din domeniul concurenţei acţionează şi autorităţile naţionale investite cu competenţe în acest domeniu. Rolul autorităţilor naţionale din domeniul concurenţei va creşte în mod semnificativ, ca urmare a recentelor propuneri venite din partea Comisiei (Regulamentul 1/2003).

Conform documentelor Comisiei, politica în domeniul concurenţei reprezintă un factor structural de mare importanţă pentru sprijinirea Europei în procesul de adaptare la noul mediu concurenţial creat în contextul globalizării. Această situaţie se datorează faptului că politica în domeniul concurenţei:

· încearcă să consolideze structurile economice şi să le ridice la un nivel competitiv;

· sprijină menţinerea aplicării unui tratament egal, printr-o politică de liberalizare echilibrată, asigurând astfel servicii de bună calitate şi la preţuri cât mai reduse pentru mediul de afaceri şi pentru consumatorii europeni şi 

· joacă un rol cheie în implementarea pieţei unice.

 

 

 

 

 

 

 

 

 

 

 

 

III. Evoluţia politicii EUROPENE în domeniul concurenţei

 

Tratatul privind Comunitatea Europeană a Cărbunelui şi Oţelului, din 1951, prin art. 65 şi 66 reglementează practicile din domeniul cărbunelui, oţelului şi a concentrărilor economice. Aceste prevederi au fost ulterior preluate în articolele 85(81) şi 86 (82) ale Tratatului de la Roma din 1957. 

Politica europeană în domeniul concurenţei s-a bazat şi se bazează încă pe art. 3(g) al Tratatului Uniunii Europene, conform căruia trebuie acţionat astfel încât “concurenţa la nivelul pieţei comune să nu fie distorsionată”, implementarea acestui principiu regăsindu-se în art. 81 – 89 ale Tratatului Uniunii Europene. Prevederile respective se referă la controlul Comisiei asupra aranjamentelor/practicilor restrictive, a exercitării abuzive a poziţiei dominante pe piaţă şi a controlului privind acordarea ajutorului de stat. Aceste componente, specifice momentului de început al politicii în domeniul concurenţei, continuă să fie şi astăzi pilonii centrali ai acestei politici. 

În prima parte a anilor 60, politica în domeniul concurenţei era sinonimă cu politica privind practicile restrictive (cartelurile), ajutoarele de stat şi monopolurile fiind practic neglijate. Această atitudine era motivată de faptul că, până la mijlocul anilor 60, obiectivul Comisiei a fost acela de a încuraja marile companii europene ca o modalitate de a promova competitivitatea industriei europene. Despre nevoia unei politici industriale, la nivel european, s-a discutat abia la finele anilor ’60.

Pornind de la două rapoarte realizate de Comisie, în 1973, Consiliul a adoptat programe menite să ofere bazele acţiunilor viitoare din domeniul politicii industriale. Unul din domeniile de acţiune a fost managementul sectoarelor industriale în declin. Pentru acestea Comisia avea la dispoziţie două instrumente politice: pe de o parte, controlul ajutoarelor de stat acordate de guvernele statelor membre şi, pe de altă parte, utilizarea contingenţelor de import în apărarea industriei europene în faţa concurenţei externe. 

 

Anii ’70 au fost caracterizaţi de atenţia acordată abuzurilor legate de existenţa unor poziţii dominante şi posibilităţilor de control a fuziunilor şi concentrărilor economice. 

Perioada 1982 – 2000 reprezintă trecerea către o nouă politică în domeniul concurenţei, sfârşitul anilor ’80 reprezentând un moment important în evoluţia acestei politici care va deveni mult mai transparentă şi cu o mai mare influenţă decizională 

Problemele care s-au aflat în centrul preocupărilor politicii în domeniul concurenţei, în anii ’80, au fost ajutoarele de stat şi fuziunile. Dezbaterile au fost intense şi au permis, în cele din urmă, adoptarea, la finele anului 1989, a primului Regulament privind controlul fuziunilor (Regulamentul 4064/1989). In ceea ce priveşte ajutoarele de stat, intervenţiile nu au vizat introducerea unor noi reglementări, ci a unor noi instrumente, necesare pentru punerea în aplicare a prevederilor existente.

În concluzie, se poate afirma că istoria evoluţiei politicii în domeniul concurenţei reprezintă o juxtapunere a unor perioade pasive cu unele active. Astfel s-a trecut de la accentul pus în anii ’60 pe practicile restrictive, la politicile îndreptate împotriva monopolurilor din anii ’70 şi la cele orientate spre ajutoarele de stat şi controlul fuziunilor din anii ’80 şi ’90. Politica în domeniul concurenţei s-a extins în noi sectoare industriale care au ca obiect restrângerea sau denaturarea concurenţei în interiorul spaţiului comunitar şi care sunt susceptibile de a afecta comerţul între statele membre.

 

 

 

 

 

 

 

 

 

 

 

 

 

 

IV. Regulile concurenţei aplicabile întreprinderilor

 

În principal, aceste reguli sunt cuprinse în trei seturi de prevederi referitoare la:

· carteluri (prin cartel se înţelege orice formă de acord între agenţi economici privind fixarea preţurilor, alocarea clienţilor sau a teritoriilor etc);

· abuzul de poziţie dominantă (comportamentul neconcurenţial al agenţilor economici aflaţi într-o poziţie dominantă);

· concentrări (acoperă situaţiile de realizare sau consolidare a unei poziţii dominante prin crearea de societăţi mixte, prin fuziuni sau preluări).

Implementarea regulilor concurenţei ale Comunităţii sunt încredinţate atât Comisiei, cât şi autorităţilor statelor membre – acţionând în condiţiile unei strânse cooperări. 

 

a) Politica în domeniul cartelurilor şi a altor practici restrictive

Tratatul de la Amsterdam nu face referire doar la "acordurile între întreprinderi”, ci şi la “deciziile asociaţiilor de întreprinderi” şi la “practicile concertate”. Toate acestea sunt interzise, în cazul în care pot afecta comerţul dintre statele membre şi au ca efect obstrucţionarea, restricţionarea sau denaturarea concurenţei. Mai mult, în cazul în care sunt declarate ca fiind interzise, iar Comisia nu acordă exceptări, aceste forme de acord devin în mod automat nule de drept. 

 

Nu toate acordurile dintre întreprinderi sunt interzise, dimpotrivă, întreaga economie prosperă tocmai datorită unor astfel de acorduri, iar Comisia a făcut tot ceea ce i-a stat în putere pentru a încuraja încheierea de acorduri, mai ales atunci când era vorba de acorduri transfrontaliere. Totuşi, în cazul în care pot afecta comerţul dintre statele membre, iar părţile cartelului respectiv caută să restricţioneze concurenţa sau să determine restricţionarea acesteia la nivelul pieţei comune, acordurile sunt interzise. 

Un acord restrictiv reprezintă un acord între două sau mai multe firme, prin care părţile se obligă să adopte un anumit tip de comportament, prin care sunt ocolite regulile şi efectele concurenţei libere pe piaţă. Interdicţiile la care face trimitere Art. 81/1 (fost 85/1) se aplică atât acordurilor orizontale (prin care sunt vizate acţiuni ale unor firme aflate în acelaşi stadiu al producţiei, transformării şi comercializării), cât şi celor verticale (sunt vizate acţiuni ale unor firme aflate în stadii diferite ale procesului de producere şi comercializare, nefiind concurente între ele).

Înţelegerea reprezintă un acord între două sau mai multe firme prin care, unul sau mai mulţi parteneri, sunt obligaţi să acţioneze într-un mod bine definit.

Practica concertată se situează la un nivel inferior înţelegerilor şi reprezintă un proces de coordonare realizat între diferite întreprinderi, dar care nu se concretizează prin încheierea unui acord propriu-zis (nu presupune existenţa unei manifestări de voinţă clar exprimată, ci doar a unei coordonări la nivelul strategiilor comerciale).

Cum diferenţa între aceste forme de cooperare nu este uşor de realizat, Comisia s-a limitat la a face diferenţa între acordurile care intră în zona de aplicare a art.81/1 şi cele care nu intră în aceste categorii.

Conform art.81(1) din Tratatul Uniunii Europene: “Sunt incompatibile cu piaţa comună şi sunt interzise orice acorduri între întreprinderi, orice decizii ale asociaţiilor de întreprinderi şi orice practici concertate care pot afecta comerţul dintre state şi care au ca obiect sau ca efect împiedicarea, restrângerea ori distorsionarea concurenţei în interiorul pieţei comune şi în special cele care constau în:

a. fixarea, directă sau indirectă, a preţurilor de cumpărare sau de vânzare sau a altor condiţii de tranzacţie;

b. limitarea sau controlul producţiei, a desfacerii, a dezvoltării tehnice sau a investiţiilor;

c. repartizarea pieţelor sau resurselor de aprovizionare;

d. aplicarea unor condiţii inegale la prestaţii echivalente faţă de partenerii comerciali, creându-le astfel un dezavantaj concurenţial;

e. condiţionarea încheierii contractelor de acceptarea de către parteneri a unor prestaţii suplimentare care, prin natura lor sau conform uzanţelor comerciale, nu au nici o legătură cu obiectul acestor contracte.” 

Acordurile sau deciziile interzise în baza acestui articol sunt nule de drept.

Articolul 81(3) a prevăzut astfel posibilitatea autorizării anumitor acorduri, prin acordarea de exceptări în bloc, în cazul anumitor tipuri de înţelegeri considerate ca având efecte pozitive, precum cele care contribuie la ameliorarea producţiei, a distribuţiei produselor, la promovarea progresului tehnic sau economic.

 

b) Interdicţia abuzului de poziţie dominantă

Potrivit legislaţiei europene, este necesar să se evite ca întreprinderile europene să se bucure de o poziţie dominantă în sectorul lor de activitate, abuzând de această poziţie şi creând posibilitatea unor distorsiuni ale concurenţei care afectează schimburile intercomunitare. Acest aspect determină o intervenţie preventivă în scopul controlului concentrărilor de întreprinderi, întrucât acestea sunt susceptibile să creeze o poziţie dominantă.

Art.82 din Tratatul Uniunii Europene interzice exploatarea abuzivă a poziţiilor dominante: “Este incompatibilă cu piaţa comună şi interzisă, în măsura în care comerţul dintre statele membre este susceptibil de a fi afectat, exploatarea abuzivă de către una sau mai multe întreprinderi a unei poziţii dominante pe piaţa comună sau pe o parte substanţială a acesteia”.

Tratatul nu defineşte abuzul de poziţie dominantă. El se limitează la a enumera câteva exemple de practici abuzive:

· impunerea, direct sau indirect, a unor preţuri de vânzare sau de cumpărare sau a unor condiţii de tranzacţie inechitabile;

· limitarea producţiei, a pieţelor de desfacere sau a dezvoltării tehnice, în dauna consumatorilor;

· aplicarea unor condiţii inegale la prestaţii echivalente faţă de parteneri comerciali, creându-se astfel un dezavantaj concurenţial;

· condiţionarea încheierii unor contracte de acceptarea de către parteneri a unor prestaţii suplimentare, care, prin natura lor sau conform uzanţelor comerciale, nu au nici o legătură cu obiectul acestor contracte. 

Datorită faptului că, în absenţa abuzului de putere dominantă, art. 82 nu se aplică, sarcina Comisiei este de a dovedi existenţa unei asemenea situaţii şi a efectelor negative resimţite în cazul concurenţei, asupra bunăstării consumatorului şi a nivelului de integrare pe piaţă. 

 

c) Controlul concentrărilor - Regulamentul 4064/89 – privind fuziunea

La nivel european, deşi a recunoscut că înlăturarea frontierelor interne ale Comunităţii duce la reorganizări majore ale corporaţiilor sub aspectul concentrărilor, iar această evoluţie trebuie salutată, ca fiind conformă cu cerinţele unui mediu concurenţial dinamic, Consiliul a indicat şi faptul că aceasta poate constitui un impediment serios pentru domeniul concurenţei, concluzia Consiliului fiind că aceste concentrări trebuie controlate, controlul aplicându-se tuturor sectoarelor industriale, inclusiv celui de servicii.

Regulamentul privind fuziunea acoperă în principal două operaţiuni:

· fuziunile şi achiziţiile (fuziunile reprezintă operaţiunile prin care două societăţi comerciale formează, din punct de vedere economic şi juridic, o singură întreprindere, în timp ce achiziţiile sunt operaţiunile prin care o întreprindere preia, integral sau parţial, controlul asupra unei alte întreprinderi) şi

· crearea de societăţi mixte (reprezintă tranzacţiile prin care două sau mai multe firme preiau în comun controlul altei firme existente sau care urmează a fi creată). 

Toate fuziunile sunt interzise, în măsura în care creează sau consolidează o poziţie dominantă care are ca rezultat obstrucţionarea concurenţei reale din piaţa comună sau pe un segment considerabil al acesteia.

O operaţiune de concentrare (fuzionare a mai multor întreprinderi sau preluare a controlului asupra mai multor întreprinderi) este de dimensiune comunitară atunci când:

· cifra de afaceri totală, realizată pe plan mondial de toate întreprinderilor implicate, este mai mare de 5 miliarde euro;

· cifra de afaceri totală, realizată la nivel comunitar a cel puţin două dintre întreprinderi, este mai mare de 250 milioane euro;

· fiecare dintre întreprinderi realizează cel puţin o treime din cifra de afaceri comunitară într-un alt stat membru.

Regulamentul 4064/89 a oferit Comisiei dreptul de a examina concentrările înainte de realizarea acestora, astfel încât să poate fi examinată compatibilitatea cu piaţa internă, în timp util. 

Începând cu 1 septembrie 2000 s-a introdus o procedură simplificată pentru examinarea anumitor concentrări. Ea se aplică în cazul a trei categorii de concentrări:

· două sau trei întreprinderi preiau în comun controlul unei societăţi mixte a cărei cifră de afaceri este mai mică de 100 milioane de euro, pe teritoriul spaţiului economic european;

· două sau mai multe întreprinderi fuzionează sau una sau mai multe întreprinderi preiau, individual sau în comun, controlul altei întreprinderi, în condiţiile în care nici una dintre părţi nu face afaceri cu acelaşi produs pe aceeaşi piaţă geografică sau pe o piaţă de produse situată în amonte sau în aval faţă de piaţă de produse a altei părţi;

· două sau mai multe întreprinderi fuzionează sau una sau mai multe întreprinderi preiau, individual sau în comun, controlul altei întreprinderi şi indiferent dacă două sau mai multe dintre părţi se află într-o relaţie orizontală sau verticală, segmentul de piaţă combinat al acestora este mai mic de 15% în cazul relaţiilor orizontale şi mai mic de 25% în cazul celor verticale.

Dreptul la apărare trebuie respectat pe deplin, iar părţile direct implicate vor avea acces la dosare în condiţiile protejării secretului de afaceri. După consultarea Comitetului Consultativ, fuziunea trebuie declarată compatibilă sau incompatibilă cu piaţa comună, decizia fiind în mod obligatoriu publicată în Jurnalul Oficial. În cazul în care nu se ia nici o decizie, fuziunea este considerată compatibilă.

În vederea certificării fuziunii, Comisia poate impune condiţii şi poate accepta modificări ale acordului de fuziune propus de către părţi. Aceste modificări (remedii) fac obiectul unei Note a Comisiei asupra remediilor admise conform Regulamentului Consiliului 4064/89 şi a Regulamentului Comisiei 447/98, notă care prevede tipurile de remediere admise, cum ar fi de exemplu renunţarea. Se pot propune modificări odată cu depunerea notificării sau în maxim trei săptămâni de la data primirii notificării.

Comisia are putere de anchetă şi de impunere a plăţii unor amenzi sau penalităţi periodice. Comisia are jurisdicţie exclusivă asupra fuziunilor cu dimensiune comunitară, totuşi , la solicitarea unui stat membru, Comisia poate, în anumite circumstanţe, să transfere cazul, parţial sau integral, autorităţilor competente din statul respectiv.

 

 

 

 

 

 

V. Controlul intervenţiilor publice care pot deforma concurenţa între firme

 

Pentru ca relaţiile de concurenţă între firme să nu fie distorsionate nu este suficient ca acestea să nu adopte acorduri de tipul cartelului sau a altor practici restrictive, să nu abuzeze de poziţia lor dominantă sau să fie implicate într-un proces de concentrare care poate deveni primejdios. Este necesar şi ca relaţiile de concurenţă să nu fie alterate, deformate de existenţa ajutoarelor de stat sau de persistenţa anumitor monopoluri în favoarea întreprinderilor publice sau private, care beneficiază de avantaje privilegiate.

Tratatul Uniunii Europene a consacrat trei articole primului aspect şi unul, celui de-al doilea. Comisia Europeană, susţinută de Curtea de Justiţie, analizează toate celelalte posibilităţi.

 

a. Întreprinderile publice

Întreprinderile publice şi cele cărora autorităţile publice le-au acordat drepturi speciale sau exclusive ( cu scopul de a le ajuta să îndeplinească o misiune de interes general) pot, prin prisma dispoziţiilor menţionate în Tratatul Uniunii Europene, să genereze dificultăţi în special în ceea ce priveşte libera circulaţie şi concurenţă.

Articolul 86 confirmă că întreprinderile publice sunt în mod egal supuse regulilor Tratatului, dar prevede posibilitatea exceptării unor asemenea întreprinderi, dacă este necesar, pentru a le permite să-şi îndeplinească misiunile lor speciale. Pentru a asigura respectarea dispoziţiilor sale, Tratatul conferă Comisiei responsabilitatea de a lua decizii şi de a emite directive de natură regulamentară.

Tratatul nu rezervă un tratament special întreprinderilor publice. Întreprinderile publice sunt supuse aceloraşi reguli ca şi celelalte, în special celor privind interdicţia discriminării naţionale şi concurenţa, iar statele au obligaţia de a se abţine de la orice măsură contrară.

Articolul 86 prevede că drepturile speciale sau exclusive nu pot contraveni regulilor Tratatului. Singurele excepţii admise sunt cele în favoarea întreprinderilor angajate în realizarea unui serviciu de interes economic general şi a celor care prezintă caracterul unui monopol fiscal.

În aceste două cazuri, drepturile pot fi menţinute, deşi contravin prevederilor tratatului, cu două rezerve:

· dacă aplicarea regulilor concurenţei nu împiedică realizarea în drept sau în fapt a misiunii particulare care le-a fost încredinţată;

· dacă dezvoltarea schimburilor comerciale nu este perturbată într-o măsură care să contravină intereselor Comunităţii.

 

a. Ajutoarele de stat

Conform politicii europene în domeniu, restricţiile impuse de concurenţă nu se aplică doar întreprinderilor. Ele se pot aplica, de asemenea, guvernelor care acordă ajutoare publice operatorilor economici. Orice ajutor, indiferent de formă, acordat de către un stat membru sau prin intermediul resurselor statului, care distorsionează sau ameninţă cu distorsionarea concurenţei,

prin favorizarea anumitor întreprinderi sau prin producerea anumitor mărfuri, este incompatibil cu piaţa comună, în măsura în care afectează schimburile comerciale dintre statele membre. Deci, ca o măsură să fie privită drept ajutor, intrând astfel sub incidenţa principiului de incompatibilitate cu piaţa comună, ea trebuie să îndeplinească patru condiţii cumulative:

· să fie acordată de un stat membru sau prin intermediul resurselor de stat;

· să confere un avantaj întreprinderii beneficiare – conform Comisiei, o măsură constituie un ajutor în cazul în care conferă unei întreprinderi avantaje economice sau financiare de care nu s-ar fi bucurat în mod normal şi care reduc costurile care ar fi rezultat altfel;

· măsura să fie selectivă, adică să favorizeze anumite întreprinderi sau producţia de anumite mărfuri;

· să denatureze concurenţa şi să afecteze comerţul dintre statele membre.

Ajutoarele care îndeplinesc cele patru criterii menţionate sunt incompatibile cu piaţa comună, exceptând cazul în care nu aparţin unei categorii destul de restrânse de ajutoare compatibile sau declarate drept compatibile de către Comisie (categorii prevăzute de Tratat).

Ajutoarele compatibile sunt:

· ajutoarele cu caracter social acordate consumatorilor individuali, în condiţiile unei acordări nediscriminatorii cu privire la originea produselor respective;

· ajutoarele reparatorii pentru daunele cauzate de dezastre naturale sau de incidente excepţionale;

· ajutoare acordate unor anumite zone ale Germaniei, solicitate în vederea compensării dezavantajelor economice cauzate de divizarea ţării.

Tratatul prevede cinci categorii de ajutoare care pot fi declarate de către Comisie drept compatibile cu piaţa comună:

· ajutoarele pentru promovarea dezvoltării economice a regiunilor mai slab dezvoltate;

· ajutoarele acordate proiectelor importante de interes comun pentru Europa;

· ajutoarele acordate anumitor sectoare sau domenii economice;

· ajutoare pentru promovarea conservării culturii şi patrimoniului şi 

· alte categorii de ajutoare specificate de Consiliu.

 

 

 

a. Reguli procedurale

Pentru a permite Comisiei să supravegheze implementarea regulilor concurenţei în sectorul ajutoarelor şi să declare anumite ajutoare drept compatibile cu piaţa comună, statele membre trebuie să anunţe Comisia asupra tuturor planurilor de acordare sau de modificare a acordării ajutoarelor. Până când Comisia nu hotărăşte asupra compatibilităţii, statele membre nu pot pune în aplicare măsura respectivă.

Comisia poate autoriza ajutorul, poate cere modificarea sau respingerea acestuia.

În cazul în care Comisia consideră că un anumit tip de ajutor nu este compatibil cu piaţa comună şi nici cu excepţiile acceptate, acesta cere statului membru să transmită observaţiile sale privind această măsură în cel mult o lună. Dacă justificările respective nu sunt convingătoare, Comisia poate decide modificarea sau eliminarea ajutorului de stat respectiv, într-o perioadă determinată de două luni. Acest termen limită se aplică chiar dacă statul membru nu a răspuns suficient de repede întrebărilor Comisiei.În cazul în care statul membru nu se conformează deciziei până la termenul stabilit, Comisia sau orice stat membru afectat pot aduce cazul în faţa Curţii Europene de Justiţie. 

Comisia are obligaţia de a revizui în mod constant, în strânsă cooperare cu statele membre, toate sistemele de ajutor existente în aceste state.

 

 

 

 

 

 

 

 

 

 

 

 

VI. Reforma politicii în domeniul concurenţei

 

Politica în domeniul concurenţei, ale cărei obiective şi proceduri au rămas în linii mari nemodificate de la începutul procesului de integrare, se află acum în proces de modernizare şi descentralizare.

Regulamentului 17 al Consiliului din 6 februarie 1962, primul regulament de aplicare a art. 85 şi 86 (noile art. 81 şi 82) din Tratatul Comunităţii Europene a permis dezvoltarea unei politici comunitare a concurenţei care a contribuit la dezvoltarea unei veritabile culturi a concurenţei în Uniunea Europeană. 

În februarie 1997, a început demersul pentru reformarea Regulamentului 17/1962, generate de mai multe constatări:

· lărgirea Uniunii Europene a devenit iminentă, iar acordarea unor competenţe sporite autorităţilor naţionale era necesară;

· regimul centralizat instituit de Regulamentul 17 nu mai era în măsură să asigure echilibrul între necesitatea existenţei unei supravegheri eficace şi cea a simplificării controlului administrativ;

· acest regim antrena şi costuri mari în sarcina întreprinderilor.

Toate acestea au dus la concluzia că o simplă reformă a sistemului existent nu era suficientă, fiind nevoie de o schimbare profundă, pentru asigurarea aplicării regulilor Tratatului din domeniul concurenţei într-o comunitate lărgită.

La 16 decembrie 2002, Consiliul a adoptat un nou regulament, Regulamentul 1/2003 pentru aplicarea art. 81 şi 82, înlocuind Regulamentul 17/1962, care a determinat, pentru mai bine de 40 de ani, aplicarea acestor articole din domeniul concurenţei. Dispoziţiile acestui nou regulament au intrat în vigoare la 1 mai 2004 şi aduc mai multe modificări, respectiv:

 

· Efectul direct al articolului 81(3) din Tratatul Comunităţii Europene

Potrivit acestor noi dispoziţii, spre deosebire de vechiul Regulament, întreprinderile nu mai sunt obligate să notifice Comisiei acordurile dintre ele în scopul obţinerii unei decizii de exceptare individuală. Acordurile care îndeplinesc condiţiile art. 81 (3) sunt valabile şi executorii, fără să fie nevoie de o decizie administrativă în acest sens. Întreprinderile pot invoca regula de exceptare conţinută de art. 81(3) ca un mijloc de apărare în cazul procedurilor conduse de Comisie, autorităţile naţionale din domeniul concurenţei şi de jurisdicţiile naţionale. Noua formulare presupune o mai mare implicare a întreprinderilor şi o mai mare responsabilitate în sarcina lor.

Schimbarea de la sistemul notificării administrative prealabile la cel al efectului direct al dispoziţiilor art. 81(3) nu a determinat şi o schimbare în ceea ce priveşte sarcina probei. 

· Raportul dreptului comunitar cu cel naţional în materia concurenţei

Art. 3 din noul Regulament stabileşte raportul dintre art. 81 şi 82 ale Tratatului CE şi legislaţiile naţionale din materia concurenţei. 

Articolul 3 (1) impune ca, în cazul în care legea concurenţială naţională este aplicată unor acorduri şi practici abuzive care pot afecta comerţul dintre statele membre, să fie aplicate în acelaşi timp şi dispoziţiile art. 81, 82 din Tratat.

Articolul 3(2) obligă autorităţile din domeniul concurenţei şi instanţele din statele membre să nu interzică, în baza legislaţiei naţionale, acordurile, deciziile asociaţiilor de întreprinderi şi practicile concertate care pot afecta comerţul dintre statele membre, dar care nu sunt interzise de dreptul comunitar. Altfel spus, un acord permis de art. 81 din Tratat nu poate fi interzis de legislaţia naţională a unui stat membru. Pe de altă parte, statele membre pot aplica legi concurenţiale mai stricte comportamentului unilateral al întreprinderilor. 

Art. 3 nu afectează în nici un fel principiul aplicabilităţii prioritare a dreptului comunitar, având în vedre că acordurile şi practicile interzise de art. 81 şi 82 nu pot fi îngăduite de legislaţiile naţionale.

 

 

· Deciziile Comisiei

Art. 7 prevede că, în cazul în care Comisia sesizată printr-o plângere sau din oficiu, constată existenţa unei încălcări aduse dispoziţiilor art. 81 sau 82 din Tratat, ea poate obliga prin intermediul unei decizii întreprinderile şi asociaţiile de întreprinderi interesate să pună capăt situaţiei constatate.

Comisia poate impune astfel orice măsură corectivă de natură structurală sau comportamentală, cu respectarea principiului proporţionalităţii. Măsurile luate trebuie să fie proporţionale cu abaterea comisă.

Art. 8 autorizează luarea de măsuri provizorii în cazuri urgente, justificate de posibilitatea producerii unui prejudiciu grav şi ireparabil concurenţei. O astfel de măsură este aplicabilă pentru o durată determinată şi poate fi reînnoită în măsura în care se dovedeşte necesar şi oportun.

Art. 10 conferă Comisiei puterea de a adopta decizii care să constate că un anumit acord sau o anumită practică nu încalcă dispoziţiile art. 81 sau 82. Comisia poate lua astfel de decizii din oficiu şi dacă există un interes public comunitar.

Noul regulament sporeşte puterea de investigare a Comisiei prin două noi aspecte:

· oficialii mandataţi de Comisie pot sigila spaţiile comerciale, registrele sau documentele întreprinderii pe durata inspecţiei şi în măsura în care sigilarea este necesară realizării scopurilor inspecţiei (eficientizarea inspecţiilor, în special în cazul în care acestea se desfăşoară pe o durată de mai multe zile);

· oficialii mandataţi de Comisie pot pătrunde şi în spaţii necomerciale, în cazul în care există o suspiciune că documente relevante pentru inspecţie sunt ţinute în acestea. Această atribuţie poate fi exercitată numai sub controlul instanţelor naţionale, în cazul în care încălcarea este serioasă.

Aceste dispoziţii sunt dublate de mărirea amenzilor pentru încălcarea acestor reguli de către întreprinderile investigate, la 1% din cifra totală de afaceri în cazul amenzilor şi la 5 % din cifra medie de afaceri zilnică în cazul penalităţilor cu titlu cominatoriu.

 

 

 

· Implicarea autorităţilor naţionale (din domeniul concurenţei) în aplicarea acestor reguli este esenţială – de aceea, noul Regulament împuterniceşte autorităţile naţionale din domeniul concurenţei în aplicarea art. 81- 82. În vederea facilitării cooperării, a fost creată Reţeaua europeană de concurenţă. 

Noul sistem este unul al competenţelor paralele, spre deosebire de controlul concentrărilor, în care autorităţile statelor membre deţin competenţa exclusivă în cazul concentrărilor ce nu depăşesc un anumit prag, iar Comisia deţine competenţa exclusivă în cazul concentrărilor ce depăşesc acest prag.

Regulamentul pune bazele unei cooperări între autorităţile naţionale ale statelor membre. Astfel, fiecare stat membru poate nu doar să facă schimb de informaţii şi să le folosească, ci poate conduce investigaţii în numele altui stat în aplicarea art. 81 – 82 din Tratat.

Regulamentul 1/2003 confirmă cooperarea dintre instanţele naţionale şi Comisie, în spiritul principiului solidarităţii (art. 10 din Tratat). Instanţa naţională poate cere sprijinul Comisiei în aplicarea art. 81 – 82. Tot în Regulament este prevăzută şi posibilitatea asistării instanţelor naţionale de către Comisie sau de autorităţile naţionale din domeniul concurenţei. În acest scop, autorităţile din domeniul concurenţei pot face observaţii scrise sau orale cu privire la cazul în curs de judecată. Această cooperare are ca scop asigurarea unei aplicări coerente a regulilor concurenţiale.

* * *

Regulamentul 1/2003 reprezintă o schimbare radicală în ce priveşte implementarea regulilor de concurenţă prevăzute în art. 81 – 82 Tratatul Uniunii Europene. Principalele noutăţi prevăzute sunt:

· înlocuirea sistemului notificărilor prealabile;

· abolirea monopolului Comisiei în aplicarea art. 81(3);

· prevederi detaliate privind raporturile dintre Comisie, autorităţile naţionale din materia concurenţei şi instanţele naţionale, care au fost impuse de schimbările profunde petrecute în spaţiul economic comunitar în general şi în materia concurenţei comunitare, în special. 

